79. schôdza NR SR - 3.deň - B. popoludní
Dátum: 2022-12-12
Poslanec: Pročko, Jozef (OĽANO)
Druh vystúpenia: Vystúpenie v rozprave

14. Ďakujem veľmi pekne. Milé kolegyne, milí kolegovia, toto odvolávanie vlády má jeden veľmi zvláštny atribút, a to je to, že sa naozaj SaS-ka spojila s ľuďmi, ktorí aj teraz odchádzajú zo sály, že sa spojila s fašistami, so SMEROHLAS-om, že sa spojila pri odvolávaní vlády s ľuďmi, ktorí, ktorí tu roky kradli, ktorí sú obvinení. Celé toto, SaS-ka, nezvládli ste to. Podľa mňa, to je môj názor. Nezvládli ste to a spojili ste sa s tými, o ktorých aj pani Kolíková rozpráva, že sú to zlodeji, že sú to kšeftári, o ktorých aj pani Kolíková hovorí, že takí ľudia nám tu roky korumpovali súdnictvo, roky nám tu robili veľmi zle. Toto odvolávanie tejto vlády je saskársky omyl. Myslel si Richard Sulík, že zvládne Matoviča, že zvládne Matoviča spôsobom, že ho najprv odvolá z premiérovania, to sa mu podarilo, áno, a povedali sme vtedy, že dobre, SaS-ka, keď nechcete Igora Matoviča v premiérovaní, aby bol premiérom, tak ho dám, tak dobre, nech sa páči, nech ide stadiaľ preč. Len tá animozita a ten, ten, tá nenávisť, ktorú voči sebe, a poviem to tak, naozaj ako to cítim, Igor Matovič a Richard Sulík majú, sa preniesla aj do jednotlivých klubov. Naozaj do jednotlivých klubov. Tu nejde o to, že, že SaS-ka zdieľa ten názor. Ja som hlboko presvedčený a mám to od vás, Ondrej Dostál, že u vás nie všetci boli za pád tejto vlády. A keď sa hlasovalo, nie všetci u vás hlasovali za pád tejto vlády, ale potom ste sa na tom zhodli. Ak mám mylnú informáciu od tvojho kolegu, ktorý sedí blízko teba, tak potom sa ospravedlňujem, že mám mylnú informáciu o tom, ako ste hlasovali na klube. Ale celé to je o tom, že Igor Matovič je váš veľký problém. A keby Igor Matovič nemal to na jazyku, čo na srdci, tak sa to tu nedeje. Lenže Igor Matovič je taký. Igor Matovič sa nijako nezmenil. Igor Matovič nie je iný, ako bol pred voľbami. Nedáva si servítku pred ústa. Niektorým to vadí, niektorí majú z toho obrovské problémy, ako Ondrej Dostál, lebo Igor tam niečo povedal na jednu pani, už nebudem ja robiť reklamu, ale to je Igor Matovič. Lenže druhá stránka Igora Matoviča, pre ktorú som aj ja zostal tu v tomto parlamente, je to, že Igor je naozaj ten, ktorý stále proti tej korupcii bojuje. Stále tú korupciu plieska bičom po hlave. Toto je stále Igor Matovič. Vy nám tu rozprávate, že vy ste od, od protikorupčnosti ste odišli? Ondrej, dali sme hlasovať za zákon o hmotnej zodpovednosti a naozaj to Vetrák a Kyselica... dobre na, pripravili spôsobom, že dali sme ten návrh taký, aký ste, za ktorý ste vy hlasovali v 2016., vy ste to odmietli! Ale tú 363, by bola prešla, ten náš návrh, kebyže tu je poslanec Kollár zo... zo ZA ĽUDÍ, ktorý tu vtedy nebol, a bolo by to prešlo. Tak, Ondrej, nerozprávaj mi, že poslanci niektorí tu nehlasovali z... z OĽANO. No dobre, nehlasovali, len to je ďalší fakt, ktorý mňa tu drží, že nikdy ten Igor Matovič ani Heger nepovedali, ako máme hlasovať. Nikdy nepovedali, že teraz budete hlasovať takto, lebo to takto chceme. Nikdy som taký človek nebol a nebol by som tu. Lenže vy idete hlasovať všetci ako automatiz... ako automaty! A to isté robí SMEROHLAS. Keď sem príde don... Don Hranol, tak všetci si tu sadnú, čučia, čupia tu, a keď sa zodvihne, tak všetci ako poslušné ovečky odídu. My sme hlasovacie automaty?! Preto odišla Hatráková, preto odišla Tabáková, lebo hlasovali, ako chceli. No nech sa páči, toto tu vpravo celé je demokraticky zvolené poslanecké zoskupenie, ktoré hlasuje podľa svojho vedomia a svedomia! A keby mi raz Heger povedal alebo Matovič, že hlasujete tak, ako ja chcem, tak tu nie som, Ondro. Toto mi nerozprávajte o tých ovciach. Edo Heger? Odvolávate Eda Hegera, ktorý tu spája každého s každým, ktorý je naozaj, a ja to tiež poviem, jeden perfektný, skvelý premiér. Odvolávate ho prečo? Lebo Matovič. V každej vašej rozprave, v každom vašom vystúpení, kto ste vystúpili, ste spomínali Matoviča, Matoviča, Matoviča. Keď sa odvolávala pani Kolíková, tak sa tu objímala s Hegerom. Objímala sa, ďakovala mu, Edo, ďakujem ti, že si ma nie, že ste ma podržali. Teraz? Keď sa odvolával Sulík, to isté. To isté. Objímal sa Sulík s Hegerom, ďakujem ti veľmi pekne. Idete odvolávať túto vládu. Ja mám veľký, naozaj veľmi zlý pocit z toho, čo ste spravili, a budem to hovoriť, keď vidím Benčíka vedľa Suju, ako s ním teraz bude odvolávať túto vládu. Vy nám rozprávate o hlasovaní, čo hlasovali s nami ĽSNS a stále tú svoju mantru idete, že poslanci OĽANO alebo že minister bol za Beluským. No nie je to pravda. Beluský sa prišiel spýtať, prišiel sa ho spýtať. Vieš, koľkokrát bola Cigániková vedľa u Kotlebu? Vedľa tam sedíme. Vieš, koľkokrát tam bola a dohadovala sa s ním, ale ani raz, tebe to je jedno, že tvoja kolegyňa vedľa chodila ku Kotlebovi? Tebe je to jedno? Nemáš morálny zlý pocit, Ondro, z toho? Nemáš? Máš zlý pocit z toho, že ĽSNS hlasovala s nami? Ja mám z toho zlý pocit, že vaša poslankyňa chodila za Kotlebom a dohadovala s ním hlasovania. Z toho mám ja zlý pocit. Ale nech si, nech si robila, čo chcela. Je to jej život. Rozprávate o tom, akí sme arogantní. Ja mám, mal som jednu nahrávku, kde Cigániková vzadu Mišovi Šipošovi takým spôsobom naložila, tak vulgárne, odporne, nechutne len preto, lebo Mišo Šipoš vraj urobil niečo zlé, a potom si to vyjasnili. Zmazal som tú nahrávku, lebo Šipoš povedal, zmaž to. Tak som to zmazal. Ale vy nám rozprávate o správaní?! A stále, stále budem tvrdiť, veď ty vieš, Ondrík, pred voľbami, keď bola akcia OKS, ja som nemal problém prísť a podporiť vás. Nemal ani nikdy nebudem mať, lebo ja verím stále, že ty to myslíš spravodlivo pre tento štát. Ale aj ja to myslím. A keď vy mi tu rozprávate, že poslanci OĽANO sú proti 363, no mňa dvíha zo stoličky, lebo ja som teda za, za 363, ja som proti, Ondro. Ja som proti. Keď ťa, keď ťa naozaj vidím, ako ťa Suja tu chváli, Suja, preboha, človek, ktorý má profil plný nenávisti, zloby, agresie, to je niečo neskutočné. To je niečo neskutočné! A to sú oni. To sú oni, Ondro, využívajú teraz túto situáciu, spravia si videjká, pridajú si tie videjká na svoj profil a pod tým profilom, panebože, to je... (Reakcie z pléna. zaznievanie gongu a prerušenie vystúpenia predsedajúcim.) Pčolinský, Peter, podpredseda NR SR 15. Páni poslanci, faktickú poznámku dajte, ak chcete reagovať, ale nevykrikujte tu, lebo vás vykážem. Pročko, Jozef, poslanec NR SR 16. A zopakujem to, a nielen vo faktickej poznámke, vieš, oni sú nervózni z toho, pretože naozaj aj na tej župe čo porobil Suja, 103 strojov za jedno euro. 103 strojov za jedno euro a Suja tvrdí, že to je šrot! Že on predal šrot za jedno euro. To bola taká zlodejina, ale taká zlodejina, ktorá sa teraz vyšetruje! Samozrejme, že sa toho boja. Samozrejme, že to je tak. Pozrite si, pozrite si... (Reakcia z pléna. Zaznievanie gongu. Prerušenie vystúpenia predsedajúcim.) Pčolinský, Peter, podpredseda NR SR 17. Pán poslanec, urobím to, že mu vrátim 10 minút. (Reakcia z pléna.) Pán poslanec, skľudnite sa, nevykrikujte. Druhýkrát vás vyzývam. Tretíkrát pristúpim podľa § 32 rokovacieho poriadku... Asi nechcete, čo? No. Poprosím vás.